SET ปิดเช้าบวก 4 จุด รับแรงหนุน Window Dressing – แนะติดตามประชุมโอเปก 1 ก.ค.นี้
SET ปิดเช้าบวก 4 จุด รับแรงหนุน Window Dressing ฟากโบรกฯมองช่วงบ่ายเสี่ยงผันผวน พร้อมแนะติดตามประชุมโอเปก 1 ก.ค.นี้
30 มิ.ย. 2564

นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) กล่าวว่า ตลาดหุ้นไทยเช้านี้รีบาวด์ได้ต่อเนื่องจากเมื่อวานนี้ คาดว่าจะได้แรงหนุนจากการทำ Window Dressing ก่อนปิดงบฯไตรมาส 2/64 และตลาดก็ได้รับรู้มาตรการกึ่งล็อกดาวน์ไปแล้ว แม้จำนวนผู้ติดเชื้อโควิดในประเทศยังอยู่ในระดับสูง แต่ตลาดฯก็ปรับตัวลงไปมากแล้วเหมือนกัน ดังนั้นตลาดฯจึงเป็นลักษณะของการรีบาวด์ทางเทคนิคด้วยส่วนหนึ่ง
ด้านตลาดหุ้นในภูมิภาคเอเชียเช้านี้ส่วนใหญ่เคลื่อนไหวในแดนบวก แม้ดัชนีผู้จัดการฝ่ายจัดซื้อ (PMI) ภาคการผลิต และภาคบริการ ของจีนจะออกมาชะลอตัวแต่ก็ใกล้เคียงกับที่คาดไว้ และเศรษฐกิจจีนก็ยังฟื้นตัวต่อไปได้ ขณะที่ทางฝั่งยุโรปก็มีความกังวลสายพันธุ์เดลต้าที่ระบาดในอังกฤษมากขึ้น ซึ่งตอนนี้ก็รอดูวัคซีนที่กำลังทดลองอยู่จะได้รับผลตอบรับเป็นอย่างไร
พร้อมกันนี้ให้ติดตามการประชุมกลุ่มโอเปกที่จะมีขึ้นในวันที่ 1 ก.ค.นี้ และติดตามตัวเลขการจ้างงานภาคเอกชนของสหรัฐฯในวันนี้ และตัวเลขการจ้างงานนอกภาคเกษตรของสหรัฐฯที่จะมีขึ้นในวันศุกร์นี้
แนวโน้มการลงทุนในช่วงบ่ายนี้ นายศราวุธ กล่าวว่า จะต้องระวังความผันผวนของตลาดฯไว้ด้วย พร้อมให้แนวรับ 1,587 จุด ส่วนแนวต้าน 1,604 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KCE มูลค่าการซื้อขาย 2,063.58 ล้านบาท ปิดที่ 77.50 บาท เพิ่มขึ้น  3.75 บาท
HANA มูลค่าการซื้อขาย 1,776.02 ล้านบาท ปิดที่ 70.50 บาท เพิ่มขึ้น 0.25 บาท
RCL มูลค่าการซื้อขาย 1,235.91 ล้านบาท ปิดที่  56.75 บาท เพิ่มขึ้น 0.25 บาท
SCGP มูลค่าการซื้อขาย 952.52 ล้านบาท  ปิดที่  61.00 บาท เพิ่มขึ้น 1.25 บาท
KBANK มูลค่าการซื้อขาย 895.14 ล้านบาท ปิดที่ 118.50 บาท ราคาไม่เปลี่ยนแปลง